የህዳሴ ግድብ ስኬት በግብፅ የማደናቀፊያ ሀሳብ ሳይሆን በኢትዮጵያ ህዝብ ድጋፍና ተሳትፎ ይወሰናል…ምክትል ጠ/ሚ ደመቀ መኮንን
– የታላቁ የኢትዮጵያ ህዳሴ ግድብ ስኬት የሚወሰነው በግብፅ የማደናቀፊያ ሀሳብ ሳይሆን የግድቡ ባለቤት በሆነው የኢትዮጵያ ህዝብ ድጋፍና ተሳትፎ ነው አሉ ምክትል ጠቅላይ ሚነስትር ደመቀ መኮንን። ምክትል ጠቅላይ ሚንስትርና የታላቁ የኢትዮጵያ ህዳሴ ግድብ ህዝባዊ ተሳትፎ አስተባባሪ ብሄራዊ ምክር ቤት ሰብሳቢ አቶ ደመቀ መኮንን፥ የግድቡ ግንባታ በተቀመጠለት መርሃ ግብር እየተከናወነ ነው ብለዋል። በተጨማሪም ግድቡ አገሪቱ ታላላቅ ፕሮጀክቶችን በራሷ አቅም የማከናወን አቅም ላይ የመድረሷ ማረጋገጫ ነው ፤ መላውን የአገሪቱን ህዝብ በአንድነት በማስተሳሰር በኩልም ግድቡ ለሌሎች ሀገራት ምሳሌ መሆን ችሏል ነው ያሉት። የመሰረት ድንጋዩ ሲጣልና ግድቡ ሲጀመር የነበረው ህዝባዊ ተሳትፎም በእንጨርሰዋለን ስሜት ተቀጣጥሎ መቀጠሉን የተናገሩት አቶ ደመቀ፥ የአባይ ወንዝ የታችኛውና የላይኛው ተፋሰስ ሀገራት የጋራ ሀብት ነው የሚለው የኢትዮጵያ አቋምም ባህር ተሻግሮ በሁሉም የላይኛው ተፋሰስ ሀገራት ተቀባይነት ማግኘቱን ገልፀዋል። ታላቁ የኢትዮጵያ ህዳሴ ግድብ ለኢትዮጵያውያን የሃይል ጥያቄ ምላሽን፥ ለአፍሪካ ሀገራት ብሎም የደንበር ተሻጋሪ ወንዞችን በጋራ ለሚጠቀሙ የአለም ሀገራት ደግሞ ፍትሃዊና ሁሉን አቀፍ የአሰራር ስርዓትን መዝርጋት እንደሚቻል ያስገነዘበ  ታላቅ ፕሮጀክት መሆኑንም ነው የጠቆሙት። በተከዜ የሃይል ማምንጫ ፕሮጀክት ዓመቱን ሙሉ መስኖ መጠቀም የቻለችው ሱዳን የኢትዮጵያን ተግባር መደገፏ የሃገሪቱ በጋራ ሃብት የጋራ ብልፅግናን የማግኘት መርህ ተቀባይነት ያለው ለመሆኑ ማሳያ ነው ብለዋል። ሁለተኛዋ የታችኛው ተፋሰስ ሀገር ግብፅ ግን ግድቡ 4 ቢሊዮን ኪዩቢክ ሜትር ውሃን ከትነት ተከላክሎ እንደሚቸራት፣ ክረምት በገባ ቁጥር በመስኖ እርሻዋ ላይ የሚከማቸውን ደለል እንደሚያስቀርላት በጥናት ቢረጋገጥም፥ የካይሮ ባለስልጣናት ከእውነታው ይልቅ ፉከራውን መምረጣቸውን ጠቅስዋል። ግብፃውያን ባለስልጣናት ታላቁን የህዳሴ ግድብ የውስጥ ፖለቲካቸው ውጥረት ማርገቢያ ከማድረጋቸውም በተጨማሪ ያረጀና ያፈጀውን የአባይን ውሃ በበላይነት የማስቀጠል ህልማቸው ሳይንሳዊ እውነታውን እንዳያዩ ጋርዷቸዋል፤ ይህም የሃገሪቱ አካሄድ በአለም መድረክ ተቀባይነትን እንዳያገኝ ምክንያት ሆኗል ነው ያሉት። ግብፃውያኑ በተናገሩ ቁጥር ምላሽ እየሰጠች የምትሄድበት ሳይሆን ኢትዮጵያ በአባይ ወንዟ መጠቀሟ በማንም የማይወሰድባት መብቷ መሆኑ በሚያረጋግጥ መልኩ እውነታውን ለአለም ሀገራት የማስረፁን ተግባር አጠናክራ ትገፋበታለች ብለዋል። የግድቡ የስኬት መሰረት የግብፅ የማደናቀፊያ ሀሳብ ሳይሆን ትናንት እንደጀመርነው እንጨርሰዋለን በሚል ቃል የተጀመረው የኢትዮጵያ ህዝብ ተሳትፎ በመሆኑ ፤ ህዝቡም ቃሉን አክብሮ ድጋፉን አጠናክሮ እንዲቀጥል ጠይቀዋል። በሌላ በኩል ግድቡ የተጀመረበትን ሶስተኛ ዓመት ለማክበር የሚያስችል ቅድመ ዝግጅት እየተገባደደ መሆኑንም ነው  የተናገሩት። (ኤፍ.ቢ.ሲ.)